เอไลฟ์แนะรัฐลดภาษีเพิ่มกระตุ้นซื้อเบี้ยรับเกษียณ
เอไลฟ์ ชงรัฐขยายเพดานลดหย่อนภาษีประกันเพิ่มอีกแสน หวังกระตุ้นคนไทยวางแผนออมเงินระยะยาว
14 ต.ค. 2557

เอไลฟ์ ชงรัฐขยายเพดานลดหย่อนภาษีประกันเพิ่มอีกแสน หวังกระตุ้นคนไทยวางแผนออมเงินระยะยาว
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต เปิดเผยว่า ภาครัฐควรจะมีการขยายเพดานเรื่องการลดหย่อนภาษีในส่วนของแบบประกันชีวิตที่ให้ความคุ้มครอง 10 ปีขึ้นไป เพิ่มอีก 1 แสนบาท เป็น 2 แสนบาท หรือประเภทบำนาญจาก 2 แสนบาท เป็น 3 แสนบาท เพื่อสร้างแรงจูงใจกระตุ้นให้ประชาชนเห็นความสำคัญถึงการวางแผนด้านการเงินและเตรียมความพร้อมเข้าสู่วัยเกษียณได้มากขึ้น
“รัฐควรสนับสนุนเรื่องการขยายเพดานลดหย่อนภาษี สำหรับผลิตภัณฑ์ประกันชีวิตที่มีเงื่อนไขตามเกณฑ์ของกรมสรรพากร เพื่อสร้างแรงจูงใจให้กับประชาชนตระหนักถึงความสำคัญของการวางแผนการเงินในระยะยาวด้วยตนเองมากกว่าการพึ่งพาจากภาครัฐ และจะได้ไม่เป็นภาระกับภาครัฐในระยะยาว อีกทั้งธุรกิจประกันมีส่วนสำคัญต่อการขยายตัวของเศรษฐกิจของประเทศ เป็นปัจจัยที่เสริมความเข้มแข็งของภาคครัวเรือน ทั้งเป็นการออมเงินที่ได้ผลประโยชน์สูงที่มีระบบ” นายเชาว์พันธุ์ กล่าว
นอกจากนี้ หากรัฐบาลมีนโยบายที่จะไม่ต่ออายุโครงการให้สิทธิลดหย่อนภาษีการลงทุนกองทุนหุ้นระยะยาว (แอลทีเอฟ) จริง ภาคอุตสาหกรรมประกันชีวิตก็น่าจะได้รับอานิสงส์ในส่วนนี้ และจะเป็นทางเลือกที่น่าสนใจให้กับผู้ที่มองหาผลิตภัณฑ์ทางการเงินเพื่อลดหย่อนภาษีตัวอื่นแทนอีกด้วย
“แม้ว่าขณะนี้แนวคิดที่จะไม่ต่ออายุโครงการให้สิทธิลดหย่อนภาษี สำหรับการซื้อหน่วยลงทุนของแอลทีเอฟในปี 2559 นั้น จะยังไม่มีความชัดเจน แต่หากภาครัฐมีนโยบายที่จะไม่ต่ออายุโครงการนี้จริง คนที่ต้องการหาผลิตภัณฑ์เพื่อสิทธิประโยชน์ทางภาษีก็คงต้องหาช่องทางอื่นในการกระจายการลงทุน และสามารถใช้ผลิตภัณฑ์นั้นๆ ไปลดหย่อนภาษี ซึ่งผลิตภัณฑ์ประกันชีวิตก็น่าจะเป็นทางเลือกหนึ่งที่จะได้รับความน่าสนใจมากขึ้น โดยที่ผ่านมาอุตสาหกรรมประกันชีวิตก็มีการหารือกันถึงเรื่องนี้” นายเชาว์พันธุ์ กล่าว 
สำหรับภาพรวมของธุรกิจประกันชีวิตในช่วง 8 เดือนแรกของปีนี้ มีเบี้ยรับรวมทั้งสิ้น 3.31 แสนล้านบาท เติบโตเพิ่มขึ้นจากช่วงเดียวกันของปีก่อน 15.5% แยกเป็นเบี้ยรับรายใหม่ 1.16 แสนล้านบาท เติบโตเพิ่มขึ้น 17% และเบี้ยรับปีต่อไป 2.14 แสนล้านบาท เติบโตเพิ่มขึ้น 14.7%